KOMISIJOS SPRENDIMAS
2009 m. birželio 26 d.
iš dalies keičiantis Sprendimą 2006/415/EB dėl tam tikrų apsaugos priemonių, susijusių su labai patogenišku paukščių gripu, kurį Bendrijos naminiams paukščiams sukelia gripo viruso H5N1 potipis
(pranešta dokumentu Nr. C(2009) 4994)
(Tekstas svarbus EEE)
(2009/495/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (3), ypač į jos 63 straipsnio 3 dalį,
kadangi:
(1)
Direktyvoje 2005/94/EB nustatomos tam tikros prevencinės priemonės, susijusios su paukščių gripo stebėsena ir ankstyvu nustatymu, ir minimalios kontrolės priemonės, kurios būtų taikomos kilus šios ligos protrūkiui tarp naminių ar kitų nelaisvėje laikomų paukščių. Direktyvoje nurodoma, kad reikia nustatyti išsamias taisykles, taikytinas susidarius atitinkamai epidemiologinei padėčiai, kurios papildytų toje direktyvoje numatytas minimalias kontrolės priemones.
(2)
2006 m. birželio 14 d. Komisijos sprendimu 2006/415/EB dėl tam tikrų apsaugos priemonių, susijusių su labai patogenišku paukščių gripu, kurį Bendrijos naminiams paukščiams sukelia gripo viruso H5N1 potipis (4), nustatytos tam tikros apsaugos priemonės, kurios turi būti taikomos siekiant išvengti šios ligos plitimo, įskaitant A ir B teritorijų nustatymą, įtarus ar patvirtinus ligos protrūkį. Šios teritorijos išvardytos Sprendimo 2006/415/EB priede. Į šį Komisijos sprendimu 2008/812/EB (5) pakeistą priedą įtraukta dalis Vokietijos ir Lenkijos. Sprendimas 2006/415/EB netenka galios 2009 m. birželio 30 d.
(3)
Kadangi Bendrijoje ir toliau lieka didelė labai patogeniško H5N1 potipio paukščių gripo protrūkių rizika, Sprendime 2006/415/EB nustatytos priemonės turėtų būti išsaugotos, kad jas būtų galima taikyti tais atvejais, kai virusas aptinkamas naminiuose paukščiuose, taip papildant Direktyvoje 2005/94/EB numatytas priemones.
(4)
Atsižvelgiant į dabartinę su paukščių gripu susijusią epidemiologinę padėtį Bendrijoje, tikslinga pratęsti Sprendimo 2006/415/EB taikymo laikotarpį iki 2010 m. gruodžio 31 d.
(5)
Vokietija ir Lenkija pranešė Komisijai, kad jų teritorijose palankiai susiklosčius ligos aplinkybėms, jos nebetaiko su labai patogeniško H5N1 potipio paukščių gripo protrūkiais susijusių kontrolės priemonių. Todėl pagal Sprendimą 2006/415/EB tų valstybių narių A ir B teritorijoms nustatytų priemonių nebereikėtų taikyti, o šias teritorijas reikėtų išbraukti iš to sprendimo priedo.
(6)
Todėl Sprendimą 2006/415/EB reikėtų atitinkamai iš dalies pakeisti.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2006/415/EB iš dalies keičiamas taip:
1)
12 straipsnyje data „2009 m. birželio 30 d.“ keičiama data „2010 m. gruodžio 31 d.“
2)
Priedo A ir B dalyse Vokietijos ir Lenkijos įrašai išbraukiami.
2 straipsnis
Šis sprendimas taikomas nuo 2009 m. liepos 1 d.
3 straipsnis
Šis sprendimas skirtas valstybėms narėms.
Priimta Briuselyje, 2009 m. birželio 26 d.